b'\n_START_ARTICLE_\nEbanghelyo\n_START_SECTION_\nWika\n_START_PARAGRAPH_\nOrihinal na nasasatitik sa Griyego ang mga ebanghelyo nina Marcos, Lucas, at Juan, samantalang ang nasusulat sa Arameo ang kay Mateo. Tinaguriang mga "sinoptiko" ang mga ebanghelyo nina Mateo, Marcos, at Lucas dahil may pagkakaisa ang mga ito sa kanilang nilalaman at kabuoran.\n_START_SECTION_\nMga sagisag\n_START_PARAGRAPH_\nNagkaroon ng apat na mga sagisag ang bawat isang ebanghelyo dahil sa mga ilang kadahilanan. Sinasagisag ng mabuting balita ni San Mateo ang tao sapagkat nagsimula ito sa pag-ungkat sa mga kaninununuan ni Hesukristo, na pawang mga yari sa laman. Binigyan naman ng simbolong leon ang kay Marcos, dahil sa pagsisimula nito sa kuwentong ukol kay Juan Bautista na isang taong may "tinig na sumisigaw sa ilang." Iniugnay ang baka sa ebanghelyo ni Lucas sapagkat nagbungad ito ng paglalahad tungkol sa mga paghahain ng alay ni Zacarias, isang pari. Ginagamit ang hayop sa mga pag-aalay. Kaugnay naman ng ibong agila ang mabuting balita ni Juan sapagkat agad nitong inihahayag ang katotohan ng pagiging Diyos ni Hesukristo sa unang mga pahina ng aklat.\n_START_SECTION_\nSa Islam\n_START_PARAGRAPH_\nAng Injil ("Pagpapakita") ay ang pangalang Arabe para sa kauna-unahang Ebanghelyong ibinigay kay Jesus (Issa), isa sa apat na mga Islamikong Aklat na Banal na kinikilala ng Islam bilang galing sa Diyos (Allan). Hindi tinutukoy ng Injil ang kalahatan ng Bagong Tipan (Anajil) ni sa apat na Ebanghelyo. Ang panananlig sa Injil ay kailangan, ayon sa kautusan ng isa sa anim na Islamikong mga Artikulo ng Pananampalataya._NEWLINE_Maraming Muslim ang naniniwala na ang naunang ebanghelyong ito ay dumaan sa maraming mga pag-iiba, tahrif, sa paglipas ng panahon. Iminumungkahi ng ilang mga Muslim na ang kasalukuyang mga ebanghelyong Kristiyano ay maaaring nagtataglay ng mga butil-butil ng tunay na mensahe ni Jesus, ngunit naniniwala sila na ang malaking bahagi ng tunay na mga aralin ay nasira na at hindi na maaaring maibalik pa.'